Onwettige sigaretsmokkelaars het oorhand in SAArgieffoto ter illustrasie (Foto: Rodger Bosch, AFP) Tax Justice South Africa, ŉ organisasie wat optrede eis teen georganiseerde misdaad, vra dat ’n dringende ondersoek na smokkelary by Suid-Afrika se grense gelas word in ’n poging om die vloei van onwettige sigarette hok te slaan. Die versoek volg nadat die polisie in Limpopo verlede week beslag gelê het op ’n vragmotor met byna R10 miljoen se onwettige sigarette. ’n Doeanebeampte van die Suid-Afrikaanse Inkomstediens (SAID) is in hegtenis geneem in verband met dié vrag. Yusuf Abramjee, stigter van Tax Justice South Africa, sê onwettige sigarette stroom die land binne sedert misdadigers tydens die landwye afsonderingstyd beheer van die tabakmark oorgeneem het. Hy sê misdadigers het sedertdien die grootste swart mark ter wêreld in sigarette gevestig en verdien maandeliks miljarde rande in belastingvrye winste. Abramjee beskryf die doeanebeampte se beweerde betrokkenheid by die verspreiding van onwettige sigarette as ŉ “sinistere ontwikkeling” en sê ŉ volledige en deeglike ondersoek moet gedoen word om die landsgrense te beveilig. Tax Justice SA voer aan verlede week se beslaglegging in Limpopo is die jongste in ŉ reeks klopjagte waar daar op Remington Gold-sigarette beslag gelê is. Dié sigarette word in Zimbabwe deur Gold Leaf vervaardig. Die tabakreus vervaardig ook verskeie plaaslike sigarethandelsmerke in Suid-Afrika, waaronder RG, Sahawi, Chicago, Voyager en Sharp. Hierdie handelsmerke word by ’n fabriek in Gauteng vervaardig. Volgens Abramjee was Gold Leaf-handelsmerke verreweg die grootste verkopers gedurende die inperking. “Remington Gold is só suksesvol gesmokkel dat vyf miljoen daarvan elke dag verkoop is. Dit is nou openlik reg oor die land beskikbaar saam met ander handelsmerke waarop daar ooglopend ook nie belasting betaal word nie.” Pogings om kommentaar by Gold Leaf in Suid-Afrika te kry was onsuksesvol.